Mizík, Stanislav, poslanec NR SR (2020-02-25):
Vážené kolegyne a kolegovia, čriepky z histórie nám hovoria o tom, že keď chceli traviči alebo travičky niekoho otráviť, otravu primiešali do niečoho dobrého, lahodného, chrumkavučkého. To chrumkavučké je predchádzanie násilia na ženách, ale to je len tá sladkosť na zamaskovanie tej pointy, toho gra a toho jedu, čo je vo vnútri. Tento jed je priamo obsiahnutý – okrem iného – aj v pasáži, ktorú zacitujem. Článok 3, vymedzenie pojmov, bod c). „Pojmom „rod“ sa rozumie súbor spoločnosťou vytvorených rolí, vzorov správania, činností a atribútov, ktoré daná spoločnosť považuje za primerané pre ženy a pre mužov.“ Úplne grandiózna, vágna formulácia, ktorá sa dá vysvetliť aj tak, aj tak. A práve tu je tá rafinovaná, otrávená zmes. S ľahkosťou a jednoduchosťou sa to dá dešifrovať ako to, že spoločnosť sociálne vykonštruovala rod a ženskou osobou sa môže stať každá ľudská bytosť, ktorá sa za ňu chce považovať. Je to v tom. Tento dohovor je tak nejednoznačný a vágny, že sa prijala aj dôvodová správa, ktorá to ešte viac zamotala. Žena v tomto dohovore nie je chápaná biologicky, ale len ako vytvorený konštrukt, teda za ženu sa môže považovať aj chlap. Príklad: Chlap transvestita sa môže podľa tejto rodovej definície považovať za ženu. To vedie k absurdným úvahám, k absurdnému pomysleniu. Príklad: Bradatý chlap 80 – 100 kilá živej váhy, alias žena v danom partnerskom vzťahu, sa príde sťažovať na políciu, že ho týra partner muž a oni to budú riešiť ako násilie na žene. Ešte omnoho viac absurdnejšia predstava je, že keď príde riešiť tento problém do takejto podarenej rodinky alebo do takého podareného partnerského vzťahu subtílna policajtka, cirka 50 kilov živej váhy. Násilie na ženách je ošetrené v našom právnom poriadku. Nijaký Istanbulský dohovor nezabráni násiliu na ženách, pretože príčina je niekde inde, už to pomenovali viacerí kolegovia. Stačí len to, aby orgány, ktoré to majú v náplni práce, konali. Má konať polícia, súdy a nie nejaký gang GREVIO, nikým nevolený a ktorý ešte bude postavený nad našimi zákonmi. Už ten náš nešťastný princíp, že nariadenia EÚ sú nadradené našim zákonom, ešte treba nejaké GREVIO, ktoré bude nad nami celkom nadriadené. Hovorím teraz nejaké grévio, évio, čávio, ávio, čo bude nad našimi mečami ako meč gládio? Toto nám treba? Ďalej, čo sa dá vyčítať z tohto dohovoru, je veľká hrozba, že dohovor spôsobí príchod akéhokoľvek utečenca, ktorý povie, že je rodovo diskriminovaný vo svojej krajine; to z toho jasne vyplýva. A verte mi, nebude to malá skupinka, bude to masový exodus tzv. rodovo diskriminovaných úbožiačikov, bude to niečo také ako chudáci utečenci pred vojnou, chudáci v úvodzovkách, de facto, de iure samí mladí junci, silní, vyšportovaní, ktorí prichádzajú stále do západnej Európy a mnohí z nich sú neplnoletí, aj keď majú 25 a viacej rokov a obrovská časť z nich je z krajín, kde ani žiadna vojna nikdy nebola alebo bola v minulosti. A tu je najdôležitejšia otázka, a to dobre počúvajte, zástanci Istanbulského dohovoru: Ako tento paškvil chráni znásilňované a vraždené ženy v krajinách EÚ migrantami z Afriky či z Blízkeho východu? Čo im pomohol ten dohovor? Behá tam GREVIO s policajtami po štvrtiach, ktoré nie sú pod kontrolou polície? Nejeden diskutujúci na internete o tomto dohovore, nazýva tento dohovor dielom padlého anjela, kráľa temnoty. Ja hovorím, chráň Boh pred týmto dohovorom Slovensko! Ako viacerí rečníci povedali, tento dohovor má vo svojej vágnej podstate riziká. Stačí jeden súdny precedens a padla klec, bude sa to ťahať ďalej. Čo ste poniektorí slepí, čo sa deje v krajinách, ktoré tento dohovor prijali? Máme príklad, súdne procesy s učiteľmi, sexuálna výchova pri deťoch, ktoré sa majú hrať na pieskovisku, dievčatká tlačiť kočíky a chlapci sa hrať s autíčkami alebo na Indiánov. Toto? Toto chcete? Ďakujem. (Potlesk.)